钦定古今图书集成/明伦汇编/氏族典/第227卷 > 杨庆
## 钦定古今图书集成/明伦汇编/氏族典/第227卷 > 杨庆

按《隋书河间王弘传》，“弘薨，子庆嗣。庆倾曲善候时变，
累迁荥阳太守，颇有治绩。及李密据洛口仓，荥阳诸
县多应密，庆勒兵拒守，岁馀，城中粮尽，兵势日蹙。密
因遗庆书，庆遂降于密，改姓郭氏。密为王世充所破，
复归东都，更为杨氏，越王侗不之责也。及侗称制，拜
宗正卿。世充将篡，庆首为劝进。世充既僭伪号，降爵”
郇国公。庆复为郭氏。世充以兄女妻之，署荥州刺史。
及世充将败，庆欲将其妻同归长安。其妻谓之曰：“国
家以妾奉箕帚于公者，欲以申厚意，结公心耳。今公
不顾婚姻，孤负付属，为全身之计。妾愿得送还东都，
君之惠也。”庆不许，其妻遂仰药而死。庆归大唐，为宜
州刺史、郇国公，复姓杨氏。其嫡母元太妃王世充以
庆叛己而斩之。